Flutur și-a anunțat candidatura pentru al patrulea mandat de președinte al Consiliului Județean Suceava
Liderul liberalilor suceveni, Gheorghe Flutur, și-a anunțat astăzi candidatura pentru un nou mandat de președinte al Consiliului Județean. La alegerile din 9 iunie, Gheorghe Flutur va candida pentru al patrulea mandat. Flutur a făcut anunțul în aceeași conferință în care a fost prezentat oficial și candidatul PNL pentru funcția de primar al Sucevei, actualul viceprimar Lucian Harșovschi. "Și eu îmi anunț candidatura la un nou mandat de președinte al Consiliului Județean Suceava din partea PNL, încărcat de foarte multă responsabilitate. O combinație între un tânăr la municipiu și un om cu vechime și experiență sunt convins că vor fi soluții optime pentru municipiul Suceava. Sunt multe proiecte și aș sublinia doar "orașul la autostradă", polul de dezvoltare pe Nord-Est, pentru că noi împreună cu Botoșani trebuie să ne pregătim de un pol de dezvoltare economică puternică. Și trebuie să avem o viziune curajoasă în continuare. Aici în Suceava sunt foarte multe proiecte, proiecte europene aduse de către domnul primar Ion Lungu și de Lucian Harșovschi. Trebuie să aducem în continuare proiecte și asta va fi oferta pentru suceveni. Scopul este să trăiască mai bine oameni de aici, să aibă confort, siguranță, mai multe locuri de muncă. Va trebui un mandat economic, să răspundem la mai multe provocări economice și locuri de muncă. Suceava are oportunități și vreau să le punem în valoare", a declarat Gheorghe Flutur.